**J E G Y Z Ő KÖ N Y V**

Készült 2022. június 14-én, a II. kerületi Polgármesteri Hivatal hivatali helyiségében,

a Budapest Főváros II. ker. Önkormányzat 102/2022.(III.31.) képviselő-testületi határozatával a II. Kerületi Kulturális Közhasznú Nonprofit Kft. közművelődésért felelős ügyvezetői tisztség betöltésére kiírt pályázat véleményezésére létrehozott bizottság üléséről.

Jelen vannak: Gál Andrea képviselő,

dr. Biró Zsolt képviselő,

Bábics Anita, Közgyűjteményi és Közművelődési Dolgozók Szakszervezete

helyi szervezetének titkára,

Szebeni Dóra közművelődési szakértő.

A bizottsági ülésen részt vesz Vargáné Luketics Gabriella, a Humánszolgáltatási Igazgatóság igazgatója, Ötvös Zoltán, a Humánszolgáltatási Igazgatóság Intézményirányítási Osztály vezetője.

A jegyzőkönyvet Rácz Edit, a Humánszolgáltatási Igazgatóság Intézményirányítási Osztály munkatársa vezeti.

A Bizottság tagjai megkapták a két beérkezett jelentkező pályázati anyagát, valamint a közművelődési szakértő értékelését, véleményét.

**A szakértő a benyújtott pályázati anyagok alapján az alábbi törvényességi, érvényességi megállapításokat teszi:**

|  |  |  |  |
| --- | --- | --- | --- |
| **Pályázó** | **Dokumentumok körének teljessége és határidőben érkezése** | **Szakmai gyakorlat megléte a 39/2020. (X. 30.) EMMI rendelet szerint** | **Jogszabályoknak megfelelő felsőfokú szakmai végzettség** |
| **Ari Zsófia** | **igen** | **igen** | **igen** |
| **Durkó Zoltán** | **igen** | nem | nem |

**A PÁLYÁZATOK ÉRTÉKELÉSE:**

**Pályázó: Durkó Zoltán**

A pályázó a kért dokumentumok mindegyikét becsatolta, a megadott határidőig megküldte, így a **pályázata érvényes**.

A pályázó **nem rendelkezik** a vonatkozó jogszabályokban előírt **kötelező 5 éves szakmai gyakorlattal, valamint felsőfokú közművelődési végzettséggel.**

A pályázat szerkezete áttekinthető, az intézmény telephelyeit, jelenlegi működését, sajátosságait elemző, de a kultúra és a sport szeretete nem helyettesítheti a közművelődési szakmai végzettséget, gondolkodásmódot, szakmai beágyazottságot. A filmes ismeretek és az ebben szerzett gyakorlat szintén nem releváns a meghirdetett pozíciót illetően.

A megjelenő áttekintés inkább történeti, nem szakmai szemléletű, de minden telephelyre kiterjedő. A pályázó bízik a szakmai kollégák tudásában és gyakorlatában, és a jó együttműködésre építené fel munkáját. A törvényi előírásokat nem ismeri, ezek megismerése célként jelenik meg. A szakirányú végzettség hiánya az egész dokumentum szemléletén érezhető, látható, a szakmai gyakorlat hiánya pedig szintén egyértelmű.

A pályázatban leírt sport eredmények, kiváló kommunikációs és vezetői képességek, amelyekkel vezérigazgatói feladatokra teljesen alkalmasnak tartja magát a pályázó, bizonyára más szakmában, cégnél, vagy hivatalnál, ahogy említi, majd jól kamatoztathatók lesznek.

A szakértő megállapítása:

**a pályázó kinevezése jogszerűen nem lehetséges, mivel nem rendelkezik sem az előírt végzettséggel, sem a kötelező szakmai gyakorlattal.**

A Bizottság a szakértői véleményben foglaltak alapján a pályázót nem hallgatta meg.

Pályázó: **Ari Zsófia**

A pályázó a kért dokumentumok mindegyikét becsatolta, a megadott határidőig megküldte, így a **pályázata érvényes.**

A pályázó a vonatkozó jogszabályokban előírt **kötelező 5 éves szakmai gyakorlattal, valamint felsőfokú közművelődési végzettséggel rendelkezik.**

A részletesen kidolgozott pályázati anyagból megállapítható, hogy a pályázó a lehetőségéhez mérten ismeri az intézmény jelenlegi működését, sajátosságait, személyi és tárgyi erőforrásait. A helyzetelemzés a társadalmi kihívásokkal, a helyi kulturális élet sajátosságaival csak általánosságban foglalkozik, kitér a koronavírus által okozott kultúrafogyasztási változásokra, az új kihívások kérdésére.

A pályázó figyelembe veszi a település kulturális hagyományait, és fejlesztési terveket, elképzeléseket is felvázol, korosztályok szerint, a jelenleg futó sikeres sorozatokra, klubokra épülve. A fiataloknak szóló igényes programok nagy hangsúlyt kapnak, valamint a fiatalosság, a tehetségek támogatása és a kortárs művészetek.

A lakossági igényfelmérés terve jó, bár a korosztályok szerinti módszertan nincs meghatározva, ami viszont a megfelelő eredményesség érdekében fontos lehet.

A koncepcióban megfogalmazódik a helyi civil szervezetek bevonása, és az aktívabb kapcsolódás Budapest és az ország kulturális életéhez, valamint a szakmai közéletben való részvétel erősítése, ami nagyon fontos eleme lehet a tényleges fejlesztésnek.

A művészeti területen az autonómia biztosítása kap nagy hangsúlyt a pályázatban, valamint a hálózatos működés elve KULT2 brandnév alatt, önálló arculatú színterekkel.

Az infrastruktúra fejlesztésnél konkrétumok nem jelennek meg, de külső pályázóként ez nem is elvárható.

A pályázó ismeri a jogszabályi előírásokat a kötelező közművelődési alapszolgáltatások terén, és az önkormányzat ünnepi eseményeinek kulturális kiszolgálása is megjelenik a dokumentumban.

A stratégia szakmai elvei részletesen kifejtettek. A meglévő közösségek támogatása és a kortárs kultúra tekintetében általánosságokkal és elméleti kérdések kifejtésével találkozhatunk, de az egyértelműen kiderül, hogy a koncepció alapja a kortárs művészetek, témák és formák előtérbe helyezése.

A partneri kapcsolatok terén produkciókról és közönségről ír a pályázó, a helyi csoportokkal, szervezetekkel, amatőr művészetekkel nem foglalkozik.

A művészeti programoknál előadókat, intézményeket sorol fel, akikkel már volt kapcsolata, színházi fő hangsúlyokkal.

A pályázó az intézmény gazdálkodására, finanszírozására vonatkozó elképzelésekkel nem foglalkozik, mivel szakmai vezetőként ez nem elsődleges feladat.

A működésben alapvető fontosságú a másik ügyvezetővel való kiváló együttműködés és összehangolt tervezés – de erre a pályázatban nincs utalás. A marketing terv viszont hangsúlyt kap, részletes reklámkampány iránykijelölésekkel.

A vezetői program formai megjelenése megfelelő, szerkezete áttekinthető az ismétlődésekkel együtt is.

A szakértő megállapítása:

**a pályázó kinevezése a törvényességi vizsgálat szerint lehetséges, mivel rendelkezik az előírt végzettséggel és kötelező szakmai gyakorlattal, és az elvárt részletes vezetői programot elkészítette.**

**kmf.**

**…………………………………….. ………………………………..**

**Gál Andrea dr. Biró Zsolt**

**…………………………………….. ………………………………….**

**Bábics Anita Szebeni Dóra**

**……………………………………… ………………………………….**

**Vargáné Luketics Gabriella Ötvös Zoltán**

**…………………………………….**

**Rácz Edit**